**Projekts 20.05.2021.**

**Apstiprināta ar Nevalstisko organizāciju**

**un Ministru kabineta sadarbības memoranda**

**īstenošanas padomes XX.XX.2021. sēdes lēmumu**

**Kārtība, kādā Nevalstisko organizāciju un Ministru kabineta sadarbības memoranda īstenošanas padome deleģē pārstāvjus (t.sk. kritērijiem) dalībai dažādos sadarbības un uzraudzības mehānismos**

Nevalstisko organizāciju un Ministru kabineta sadarbības memoranda īstenošanas padome (turpmāk – Memoranda padome) saskaņā ar Ministru kabineta 2014. gada 7. janvāra noteikumiem Nr. 14 "Nevalstisko organizāciju un Ministru kabineta sadarbības memoranda īstenošanas padomes nolikums" nosaka kārtību, kādā Memoranda padomes pārstāvji tiek deleģēti dažāda līmeņa un nozīmes darba grupās, komisijās, komitejās un citos līdzdalības instrumentos, kas izveidotas nozaru ministrijās un/vai institūcijās un/ vai sadarbībā ar biedrībām un nodibinājumiem.

**Memoranda padomei atbilstoši normatīvajiem aktiem (Ministru kabineta 2009. gada 7. aprīļa noteikumi Nr. 300** "**Ministru kabineta kārtības rullis**" **un citi) un citu institūciju rakstiski izteiktam aicinājumam ir tiesības deleģēt pārstāvjus dalībai:**

1. nacionālas nozīmes lēmumu pieņemšanas un sadarbības mehānismos kā Valsts sekretāru sanāksmes, Ministru kabineta komitejas sēdes un Nacionālās trīspusējas sadarbības padomes sēdes;
2. nozaru ministriju un citu valsts pārvaldes institucionālajā sistēmā ietilpstošo iestāžu izveidotās uzraudzības komitejās un konsultatīvajās padomēs, darba grupās, vērtēšanas komisijās, kas izveidotas darbam konkrētā nozarē projektu vērtēšanas procedūras īstenošanai, konkrēta jautājuma risināšanā vai ar pārresorisku funkciju;
3. jebkādos citos sadarbības, līdzdalības un uzraudzības mehānismos, dalība kuros veicina memoranda mērķa sasniegšanu un atbilst Memoranda padomes kompetences ietvaram.

**I nodaļa**

**Šīs nodaļas regulējums attiecas uz nacionālas nozīmes valsts pārvaldes un sadarbības mehānismiem kā Valsts sekretāru sanāksmes, Ministru kabineta komitejas un Nacionālā trīspusējas sadarbības padomes sēdes u.c.**

1. Memoranda padomes deleģētu nevalstisko organizāciju (turpmāk – NVO) pārstāvi dalībai Valsts sekretāru sanāksmēs un Ministru kabineta komitejas sēdēs ar padomdevēja tiesībām, kā arī pārstāvi Nacionālajā trīspusējās sadarbības padomē (turpmāk – NTSP) izvēlas atklātā konkursā. Konkursa organizēšanu nodrošina Memoranda padomes sekretariāts divus mēnešu pirms deleģētā pārstāvja pilnvaru termiņa beigām.
2. Pārstāvi dalībai Valsts sekretāru sanāksmēs un Ministru kabineta komitejas sēdēs ar padomdevēja tiesībām, kā arī Memoranda padomes pārstāvi NTSP Memoranda padome izvēlas uz noteiktu termiņu – gadu un sešiem mēnešiem, ja Memoranda padomes sēdē, apstiprinot pārstāvi, nav lemts citādi.
3. Pārstāvja pilnvaras var tikt pārtrauktas, ja to rakstiski lūdz viņu izvirzījusī NVO, pats pārstāvis vai Memoranda padome lemj par pārstāvja atsaukšanu. Ja pārstāvim tiek pārtrauktas pilnvaras, vispirms tiek aicināts otrs lielāko balsu skaitu saņēmušais kandidāts, kura piekrišanas gadījumā Memoranda padomē tiek pieņemts lēmums par turpmāko pārstāvi uz atlikušo sākotnējo pilnvaru termiņu. Gadījumā, ja otrs lielāko balsu skaitu saņēmušais kandidāts atsakās ieņemt pārstāvja vietu, tiek rīkots jauns konkurss. Nepieciešamības gadījumā līdz jauna kandidāta apstiprināšanai, Memoranda padome var lemt par vietas izpildītāju attiecīgo pienākumu veikšanai.
4. Katra NVO ir tiesīga izvirzīt vienu kandidātu. Izvirzīt kandidātu dalībai VSS, MKK un NTSP sēdēs ir tiesības tādai NVO, kas atbilst visiem šiem kritērijiem:
   1. NVO ir biedrība vai nodibinājums, kas reģistrēts Latvijas Republikā vismaz trīs gadus pirms konkursa izsludināšanas;
   2. NVO ir parakstījusi Nevalstisko organizāciju un Ministru kabineta sadarbības memorandu;
   3. iesniedzējs nav pasludināts par maksātnespējīgu, neatrodas likvidācijas stadijā un tā saimnieciskā darbība nav apturēta vai pārtraukta;
   4. NVO darbojas plašākas sabiedrības interešu aizstāvības jomā. Interešu aizstāvība ir attiecīgās organizācijas statūtos noteikta kā pamatdarbības joma vai tās viens no uzdevumiem;
   5. NVO pēdējos 12 mēnešos bijusi sadarbība ar valsts pārvaldes institūcijām;
   6. NVO administratīvās spējas ļauj nodrošināt informācijas izplatīšanu un citu nozares NVO iesaisti, kā arī atgriezeniskās saiknes nodrošināšanu.
5. NVO var izvirzīt tādu fizisko personu (turpmāk – kandidāts), kura atbilst šādiem kritērijiem:
   1. vismaz 18 gadu;
   2. pieredze sabiedrības līdzdalības jautājumos;
   3. padziļinātas zināšanas par nevalstiskā sektora darbību un galvenajiem attīstības plānošanas dokumentiem, kas skar pilsonisko sabiedrību un sabiedrības līdzdalību;
   4. zināšanas par pilsoniskās sabiedrības attīstības, interešu aizstāvības un sabiedrības integrācijas jautājumiem;
   5. izpratne par pilsoniskās sabiedrības vajadzībām.
6. Konkursu izsludina, publicējot paziņojumu Ministru kabineta tīmekļa vietnes sadaļā "Nevalstisko organizāciju un Ministru kabineta sadarbības memoranda īstenošanas padome" (<https://www.mk.gov.lv/lv/nevalstisko-organizaciju-un-ministru-kabineta-sadarbibas-memoranda-istenosanas-padome>) un nosūtot rakstisku paziņojumu Nevalstisko organizāciju un Ministru kabineta sadarbības memorandu parakstījušām NVO.
7. Paziņojumā norādītais pieteikšanās termiņš nedrīkst būt īsāks par divām nedēļām no konkursa izsludināšanas dienas.
8. Izvirzot kandidātu, NVO sagatavo un iesniedz pieteikumu brīvā formātā, iekļaujot šādu informāciju:
   1. biedrības vai nodibinājuma nosaukums, reģistrācijas numurs, juridiskā adrese un e-pasta adrese, kā arī kandidāta vārds, uzvārds, kontaktinformācija (tālruņa numurs un e-pasta adrese);
   2. biedrības vai nodibinājuma darbības un pieredzes līdzdalībā valsts pārvaldē un sadarbības veicināšanā ar NVO, administratīvās kapacitātes apraksts, un kandidāta līdzšinējā pieredze interešu aizstāvībā un līdzdalībā valsts pārvaldē;
   3. kā NVO pārstāvis VSS, MKK un NTSP izplatīs informāciju, nevalstiskā sektora viedokļa apkopošanā iesaistīs citas NVO un nodrošinās atgriezenisko saiti;
   4. pieteikumam pievieno kandidāta motivācijas vēstuli un dzīvesgājuma aprakstu (*curriculum vitae*).
9. NVO 8. punktā minēto pieteikumu iesniedz Memoranda padomes sekretariātam, nosūtot uz elektroniskā pasta adresi [nvo@mk.gov.lv](mailto:nvo@mk.gov.lv) ar norādi "Konkursam NVO pārstāvja izraudzīšanai darbam VSS, MKK vai NTSP" (atkarībā no pieteikuma veida).
10. Memoranda padomes sekretariāts apkopo kandidātu pieteikumus un izsūta tos izskatīšanai Memoranda padomei, vienlaikus nodrošinot lēmuma pieņemšanu par pārstāvja deleģēšanu kārtējās Memoranda padomes sēdes darba kārtībā vai rakstiskajā procedūrā.
11. Lēmumu par pārstāvja deleģēšanu darbam VSS, MKK un NTSP Memoranda padome pieņem ar vienkāršu balsu vairākumu.

**II nodaļa**

**Šīs nodaļas regulējums attiecās uz nozaru ministriju un citu valsts pārvaldes institucionālajā sistēmā ietilpstošo iestāžu izveidotās uzraudzības komitejās un konsultatīvajās padomēs, darba grupās, vērtēšanas komisijās, kas izveidotas darbam konkrētā nozarē, projektu vērtēšanas procedūras īstenošanai, konkrēta jautājuma risināšanā vai ar pārresorisku funkciju.**

1. Saņemot valsts pārvaldes iestādes lūgumu deleģēt Memoranda padomes pārstāvi (un tā aizvietotāju) komitejā, padomē, darba grupā, vērtēšanas komisijā (turpmāk – iesaistes formāts) Memoranda padomes sekretariāts izvērtē šo lūgumu saskaņā ar Memoranda kopējiem mērķiem un informē Memoranda padomi par saņemto lūgumu deleģēt pārstāvjus.
2. Darbam iepriekšminētajos iesaistes formātos pārstāvis tiek izvēlēts atbilstoši kompetencei un pieredzei noteiktajā jomā, nepieciešamības gadījumā Memoranda padomes sekretariātam lūdzot iestādei papildus informāciju, ja nav skaidri norādīti dalības nosacījumus (mērķi, darbības principi, termiņi u.c.).
3. Ja saņemtais lūgums ir atbilstošs Memoranda padomes kompetencei, Memoranda padomes sekretariāts izsludina pieteikšanos, nosūtot rakstisku paziņojumu Nevalstisko organizāciju un Ministru kabineta sadarbības memorandu parakstījušām NVO. Memoranda padome var noteikt papildus kritērijus, kādiem jāatbilst kandidātiem.
4. NVO izvirza kandidātus, nosūtot pieteikumus Memoranda padomes sekretariātam uz elektroniskā pasta adresi [nvo@mk.gov.lv](mailto:nvo@mk.gov.lv) ar norādi "Konkursam NVO pārstāvja izraudzīšanai darbam.... " (atkarībā no pieteikuma veida). Pieteikumam pievienojama arī izvirzītā kandidāta motivācija un dzīvesgājuma apraksts (*curriculum vitae*).
5. Memoranda padomes sekretariāts apkopo kandidātu pieteikumus un izsūta tos izskatīšanai Memoranda padomei, vienlaikus nodrošinot lēmuma pieņemšanu par pārstāvja deleģēšanu kārtējās Memoranda padomes sēdes darba kārtībā vai rakstiskajā procedūrā.
6. Lēmumu par pārstāvja deleģēšanu darbam attiecīgajā iesaistes formātā Memoranda padome pieņem ar vienkāršu balsu vairākumu

**III nodaļa**

1. Citi pārstāvji sadarbības, līdzdalības un uzraudzības mehānismos vai grupās, kas veicina memoranda mērķa sasniegšanu un atbilst padomes kompetencēm, tiek ievēlēti saskaņā ar atsevišķu memoranda padomes akceptētu kārtību katram konkrētajam gadījumam.

**VI nodaļa**

**Memoranda padomes un deleģēto pārstāvju sadarbības principi**

1. Deleģētais pārstāvis, uzsākot pienākumu izpildi, tiek iepazīstināts ar Memoranda padomes sastāvu un darba plānu. Deleģētā pārstāvja iepazīstināšanu ar Memoranda padomes darbu veic Memoranda padomes sekretariāts.
2. Deleģētais pārstāvis, veicot deleģēto uzdevumu, pārstāv Memoranda padomi un īsteno principus, kas nostiprināti Nevalstisko organizāciju un Ministru kabineta noslēgtajā sadarbības memorandā.
3. Uzsākot pienākumu izpildi, deleģētais pārstāvis Memoranda padomei rakstiski iesniedz precizētu plānu (turpmāk – Plāns) nākamiem divpadsmit mēnešiem vai noteiktajam deleģējuma termiņam, ja tas ir īsāks par divpadsmit mēnešiem. Memoranda padome iepazīstas un akceptē, papildina vai noraida deleģētā pārstāvja iesniegto Plānu, to starp nosakot atgriezeniskās saites nodrošināšanas veidu un formātu Ja deleģētā pārstāvja pilnvaru termiņš ir garāks kā divpadsmit mēneši, tā pienākums ir rakstiski iesniegt Memoranda padomei nākošā posma (jeb divpadsmit mēnešu) Plānu, ko Memoranda padome izvērtē šajā punktā noteiktajā kārtībā.
4. Deleģētais pārstāvis tiek informēts par Memoranda padomes sēdes darba kārtību, un tā pienākums ir sekot līdzi Memoranda padomes darbam atbilstoši deleģējuma apjomam.
5. Deleģētais pārstāvis ar Memoranda padomes sekretariāta starpniecību nekavējoties informē Memoranda padomi (vai Memoranda padomes pilnvaroto pārstāvi, ja tāds ir iecelts) par būtiskiem jautājumiem, kas identificēti pildot deleģēto uzdevumu. Par būtiskiem jautājumiem it īpaši tiek uzskatīti tādi jautājumi, kas saistīti ar Plāna īstenošanu, vai skar (gan tieši, gan netieši) intereses un/vai principus, kas nostiprināti Nevalstisko organizāciju un Ministru kabineta noslēgtajā sadarbības memorandā. Nepieciešamības gadījumā deleģētā pārstāvja identificētais būtiskais jautājums var tikt izskatīts rakstiskā procedūrā vai tuvākajā Memoranda padomes sēdē ar mērķi noskaidrot Memoranda padomes viedokli.
6. Deleģētais pārstāvis regulāri, saskaņā ar Memoranda padomes veidu un formātu, iesniedz īsu pārskatu par paveikto. Memoranda padome iepazīstas un kārtējā sēdē izskata deleģētā pārstāvja ziņojumu, apspriežot to un sniedzot viedokli, ja nepieciešams.
7. Informācija par deleģētiem pārstāvjiem (norādot gan pārstāvēto organizāciju, gan kontaktinformāciju, gan deleģējuma termiņu un citu informāciju) tiek ievietota un regulāri aktualizēta Ministru kabineta tīmekļa vietnes sadaļā "Nevalstisko organizāciju un Ministru kabineta sadarbības memoranda īstenošanas padome" (<https://www.mk.gov.lv/lv/nevalstisko-organizaciju-un-ministru-kabineta-sadarbibas-memoranda-istenosanas-padome>), kā arī nodota sabiedrībai, publicējot informāciju Memoranda padomes sociālo tīklu profilos.
8. Deleģētā pārstāvja Plāns un regulārās atskaites, kas ietver arī informāciju par to, kā tiek nodrošināta informatīvā saikne ar citām biedrībām, tiek ievietoti Ministru kabineta tīmekļa vietnes sadaļā "Nevalstisko organizāciju un Ministru kabineta sadarbības memoranda īstenošanas padome" (<https://www.mk.gov.lv/lv/nevalstisko-organizaciju-un-ministru-kabineta-sadarbibas-memoranda-istenosanas-padome>), kā arī nodota sabiedrībai, publicējot informāciju Memoranda padomes sociālo tīklu profilos.
9. Deleģētais pārstāvis apņemas izvairīties un nepieļaut savā darbībā interešu konflikta situāciju. Par interešu konflikta situāciju uzskatāma situācija, kurā deleģētajam pārstāvim, pildot deleģēto uzdevumu, jāpieņem lēmums vai jāpiedalās lēmuma pieņemšanā, vai jāveic citas ar deleģētā pienākuma izpildi saistītas darbības, kas ietekmē vai var ietekmēt deleģētas personas, tās radinieku vai pārstāvētās organizācijas personiskās vai mantiskās intereses.
10. Deleģētais pārstāvis, veicot citus pienākumus, atturas no tādām darbībām vai aktivitātēm, kas nesaskan ar principiem, kas nostiprināti Nevalstisko organizāciju un Ministru kabineta noslēgtajā sadarbības memorandā.
11. Ja deleģētais pārstāvis, veicot deleģēto uzdevumu, ir pieļāvis interešu konflikta situāciju vai rīkojoties pretēji principiem, kas nostiprināti Nevalstisko organizāciju un Ministru kabineta noslēgtajā sadarbības memorandā, Memoranda padomei ir tiesības lemt par deleģētā pārstāvja pilnvaru izbeigšanu.
12. Deleģētā pārstāvja aizvietošanu tā īslaicīgas prombūtnes gadījumā veic cita persona tās organizācijas ietvaros, kura izvirzījusi pārstāvi. Uz personu, kura aizvieto deleģēto pārstāvi, attiecināmi visi augstākminētie nosacījumi.